Hesekiele 31 | Beibele Inthaneteng | Phetolelo ya Lefase le Lefsa
31 Ka ngwaga wa lesometee, ka kgwedi ya boraro, ka letšatši la pele la kgwedi, lentšu la Jehofa la buša la ntlela, la re:
2 “Morwa wa motho, botša Farao kgoši ya Egipita le lešaba la gagwe+ o re:
“‘O swana le mang ka bogolo bja gago?
3 Bona! O swana le Moasiria, sehlare sa motsedara sa Libanoni,+ sa makalana a mabotse,+ sa mahlare a go teteana le se se nago le moriti e bile e le se setelele,+ moo e lego gore ntlha ya sona e fihla marung.+
4 Motsedara woo o godišitšwe ke meetse;+ madiba a meetse a dirile gore e be o motelele. Melapo ya ona e be e tletše gohle go dikologa mo o bjetšwego gona; mekero ya ona e be e elela dihlareng ka moka tša naga.
5 Ke ka baka leo o gotšego ka botelele go feta dihlare tše dingwe ka moka tša naga.+
“‘Makalana a wona a ile a dula a ata gomme makala a wona a tšwela pele a gola ka baka la meetse a mantši a bego a le mekerong ya wona.+
6 Dinonyana ka moka tša magodimo di agile dihlaga+ tša tšona makalaneng a wona, dibata ka moka tša naga tša tswalela ka tlase ga makala a wona,+ gomme ditšhaba ka moka tše dikgolo tša dula ka tlase ga moriti wa wona.
7 Ya ba o mobotse ka bogolo+ bja wona le ka botelele bja matlakala a wona, gobane medu ya wona e be e nabetše meetseng a mantši.
8 O be o phala dihlare tše dingwe ka moka tša metsedara ya serapeng sa Modimo.+ Le makalana a dihlare tša mejunipere a be a sa swane le a wona. Le makala a dihlare tša menamane a be a sa swane le a wona. Go be go se na sehlare se sengwe seo se swanago le sona ka botse serapeng sa Modimo.+
9 Ke se botsefaditše ka matlakala a sona a mantši+ gomme dihlare tše dingwe ka moka tša Edene tše di bego di le serapeng sa Modimo wa therešo di be di se jela mona.’+
10 “Ka gona se ke seo Mmuši Morena Jehofa a se boletšego: ‘Ka ge o telefetše moo o ilego wa fihliša ntlha ya wona marung,+ gomme pelo ya wona ya iphagamiša ka baka la botelele bja wona,+
11 ke tla buša ka o gafela seatleng sa mmuši yo e lego nkgwete ya ditšhaba.+ Ruri o tla o gatela mogato. Ke tla o raka go ya ka bokgopo bja wona.+
12 O tla rengwa ke bašele, tšona dinkgwete tša ditšhaba. Batho ba tla o tlogela dithabeng; matlakala a wona a tla wela meeding ka moka, gomme makala a wona a robegela gare ga melapo ka moka ya lefase.+ Merafo ka moka e tla tloga moriting wa wona gomme ya o tlogela.+
13 Dinonyana ka moka tša magodimo di tla dula kutung ya wona e welego, gomme dibata ka moka tša naga di tla dula makaleng a wona;+
14 moo e lego gore go ka se be le setee sa dihlare tše di nošetšwago se se ka bago se setelele go o feta, goba sa iša dintlha tša sona marung, le gore go se be le dihlare tšeo di sa nwego meetse tšeo di ka golago tša fihla go ona, ka gobane ka moka ga tšona di tla bolawa,+ tša theogela ka tlase ga mmu,+ gare ga barwa ba batho, go bao ba theogelago moleteng.’
15 “Se ke seo Mmuši Morena Jehofa a se boletšego: ‘Mohlang o theogela Bodulabahu* ke tla dira gore go lliwe.+ Ke tla khupetša madiba a meetse ka baka la wona e le gore ke thibe melapo ya wona le gore meetse a mantši a se ele; ke tla swifatša Libanoni ka baka la wona gomme dihlare ka moka tša naga di tla pona.
16 Ge go kwala modumo wa go wa ga wona, ke tla šikinya ditšhaba ge ke o fološetša Bodulabahu* le bao ba theogelago moleteng.+ Ka tlase ga mmu go tla homotšega+ dihlare ka moka tša Edene,+ tše dibotsebotse le tšeo di phalago tše dingwe ka moka tša Libanoni gotee le dihlare tšohle tše di nwago meetse.
17 Le tšona di theogetše le wona Bodulabahu*+ go bao ba bolailwego ka sehlogo ka tšhoša, le bao bjalo ka peu ya wona ba bego ba dula moriting wa wona gare ga ditšhaba.’+
18 “‘Ke mang yo a swanago le wena ka letago+ le bogolo gare ga dihlare tša Edene?+ Eupša o tla fološetšwa ka tlase ga mmu gotee le dihlare tša Edene.+ O tla rapalala gare ga bao ba sa bollago o le gotee le bao ba bolailwego ka sehlogo ka tšhoša. Yo ke yena Farao gotee le lešaba la gagwe ka moka,’ o re’alo Mmuši Morena Jehofa.”